REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/183-20

01. decembar 2020. godine

B e o g r a d

ZAPISNIK

SA 10. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 01. DECEMBRA 2020. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Darko Laketić, Luka Kebara, Ivana Nikolić, Nebojša Bakarec, Uglješa Marković, Marina Raguš i Branimir Jovanović.

Sednici su prisustvovali zamenici članova Odbora: Dijana Radović, zamenik Đorđa Milićevića, člana Odbora.

Sednici nisu prisustvovali članovi Odbora: Branimir Spasić, Miroslav Kondić, Sandra Božić, Đorđe Milićević, Mira Petrović i Šaip Kamberi.

Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje ostavki koje su na funkciju narodog poslanika podneli Anamarija Viček (01 broj:118-1918/20 od 27. novembra 2020. godine) i Atila Juhas (01 broj:118-1937/20 od 30. novembra 2020. godine).

S obzirom na podnete ostavke, predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 88. stav 1. tačka 2. Zakona o izboru narodnih poslanika u kome se navodi ostavka kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanom narodnom poslaniku.

Predsednik Odbora je predložio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Anamarije Viček i Atile Juhasa, izabranih sa Izborne liste Vajdasági Magyar Szövetség-Pásztor István – Savez vojvođanskih Mađara – Ištvan Pastor, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

Predsednik Odbora je izvestio prisutne članove i zamenike članova Odbora, da će u toku popodneva biti održana još jedna sednica Odbora, na kojoj bi se razmatrala Odluka Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, kao i da će termin održavanja sednice biti naknadno određen.

Predsednik Odbora je takođe upoznao članove i zamenike članova Odbora da je predmet razmatranja Kolegijuma Narodne skupštine bilo i donošenje Kodeksa ponašanja narodnih poslanika.

Predsednik Odbora je ukazao da već postoji nekoliko nacrta i radnih verzija tog akta, koje će služba Odbora dostaviti članovima Odbora, budući da će izrada Kodeksa ponašanja narodnih poslanika biti jedna od aktivnosti Odbora i dodao da je usvajanje Kodeksa ponašanja narodnih poslanika jedna od obaveza Narodne skupštine u procesu evropskih integracija.

\*\*\*

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović